DA Den Europæiske Unions Tidende C 259/40

Regionsudvalgets udtalelse: »Reform af EU's statsstøtteregler for tjenesteydelser af almen økonomisk interesse«

2011/C 259/08

REGIONSUDVALGET

— gentager, at revisionen af lovpakken om statsstøtte i form af kompensation for offentlig tjeneste skal foretages under nøje iagttagelse af nærhedsprincippet og værne om de lokale og regionale myndigheders valgfrihed og prærogativer med hensyn til de nærmere vilkår for tilrettelæggelse, finansiering og levering af offentlige tjenesteydelser;

— understreger, at anvendelsen af de vide skønsbeføjelser, som de lokale og regionale myndigheder i henhold til Lissabontraktaten bør råde over, kræver hjemmel i afledt lovgivning, der på basis af et sæt definitioner ville sikre de lokale og regionale myndigheder størst mulig fleksibilitet i anvendelsen af konkurrencereglerne på tjenesteydelser af almen økonomisk interesse;

— er modstander af indførelse af en evaluering af den økonomiske effektivitet af kompensation for tjenester af almen økonomisk interesse ved Kommissionen;

— mener, at der ligeledes bør tages hensyn til objektive kriterier, der på forhånd opvejer enhver risiko for påvirkning af samhandelen mellem medlemsstaterne, f.eks. de begrænsede lokale og regionale beføjelser blandt operatører, der er omfattet af en godkendelsesordning, visse offentlige eller private operatørers begrænsede saglige beføjelser, der skyldes, at de er oprettet specifikt med henblik på at levere en bestemt tjenesteydelse i et givent lokalområde, hvorved de ikke udøver nogen erhvervsmæssige aktiviteter på markedet, og visse sociale foretagenders almennyttige karakter;

— foreslår Kommissionen, at de minimis-forordningens tærskel hæves til 800 000 euro om året specifikt for kompensation for offentlig tjenestes vedkommende, for derved at undgå at skulle anvende reglerne om kontrol med statsstøtte på alle de borgernære offentlige tjenester, der navnlig har deres udspring i lokale foreninger og meget små lokale sociale foretagender.

Hovedordfører Karl-Heinz LAMBERTZ (BE/PSE), ministerpræsident for det tyske sprogfællesskab i Belgien Basisdokument Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget: Reform af EU's statsstøtteregler for tjenesteydelser af almen økonomisk interesse KOM(2011) 146 endelig

I. POLITISKE ANBEFALINGER

REGIONSUDVALGET

1. glæder sig over Kommissionens beslutning om på baggrund af den evalueringsrapport, den har udarbejdet efter en omfattende høring af medlemsstaterne og interesseparterne, at igangsætte en debat med interesseparterne og institutionerne om revisionen af lovpakken om statsstøtte i form af kompensation for offentlig tjeneste;

2. mener, at denne revision er et politisk initiativ, der har stor betydning for de lokale og regionale myndigheder og borgerne, eftersom dens formål bør være at fastsætte nye, klare og afbalancerede regler for en finansiering af de offentlige tjenesteydelser, der er i overensstemmelse med det indre marked, og således skabe den retssikkerhed og retlige forudsigelighed omkring de offentlige tjenester i EU, der er nødvendig for at kunne udvikle disse tjenester og reelt tilfredsstille EU-borgernes grundlæggende behov;

3. bemærker med interesse, at revisionen af lovpakken er et led i Kommissionens mere overordnede målsætninger vedrørende de offentlige tjenester og det indre marked, herunder navnlig forslag nr. 25 i Kommissionens meddelelse »På vej mod en akt for det indre marked« (1), hvorefter Kommissionen inden udgangen af 2011 skal vedtage en meddelelse og en række foranstaltninger vedrørende offentlige tjenester, der præciserer, at Unionen og dens medlemsstater skal sikre, at offentlige tjenesteydelser (kollektive tjenester) bliver lettere at udøve på det rette niveau, overholder klare regler for finansiering, er af højeste kvalitet og reelt er tilgængelige for alle;

4. gentager, at revisionen af lovpakken skal foretages under nøje iagttagelse af nærhedsprincippet og værne om de lokale og regionale myndigheders valgfrihed og prærogativer med hensyn til de nærmere vilkår for tilrettelæggelse, finansiering og levering af offentlige tjenesteydelser i henhold til national eller regional lovgivning;

5. slår fast, at de lokale og regionale myndigheder er særligt berettigede til at tage aktiv del i revisionen af lovpakken, eftersom de er tæt på det lokale niveau og i deres daglige virke inddraget i fastlæggelse, tilrettelæggelse, finansiering og levering af offentlige tjenesteydelser, der lever op til de stadig mere skiftende og forskelligartede grundlæggende behov, som borgerne giver udtryk for dér, hvor de er bosat, hvad enten det drejer sig om beskæftigelse, bolig, transport, uddannelse, sundhed, børnepasning, ældrepleje, kultur, idræt eller fritid;

6. ser positivt på, at Kommissionen anerkender, at de offentlige tjenesteydelser har afgørende betydning for Unionens fælles værdier i overensstemmelse med artikel 14 i TEUF. Det er lige så afgørende, at medlemsstaterne, i lighed med det lokale og regionale niveau, kan sikre borgerne adgang til visse almene tjenesteydelser på rimelige vilkår. Disse tjenesteydelser styrker den sociale og territoriale samhørighed, forbedrer borgernes velfærd, sikrer en ligelig indkomstfordeling, bekæmper ulighed, øger den sociale retfærdighed og bidrager i væsentlig grad til EU's udvikling i retning af Europa 2020-strategien. Den europæiske politik for offentlige tjenesteydelser er derfor også afhængig af gennemførelsen af artikel 9 i TEUF;

7. minder derfor om, at udvikling af kvalitetstjenesteydelser af almen økonomisk interesse bør være en konstant tværgående prioritet for Kommissionen. Udvalget mener i den forbindelse, at Kommissionen eksplicit burde have fremhævet tjenesteydelser af almen økonomisk interesse, herunder navnlig de sociale ydelser af almen interesse, som en del af 2020-strategien, da de er afgørende for at nå de erklærede mål. Udvalget beklager i øvrigt, at Kommissionen ikke har ønsket at gøre tjenesteydelserne til ét af de 12 prioriterede områder for genoplivning af det indre marked, selv om den anerkender deres væsentlige rolle i kampen mod borgernes uvilje over for det indre marked;

8. tilslutter sig Kommissionens synspunkt, hvorefter målsætningen med reformen af reglerne for statsstøtte i forbindelse med tjenesteydelser af almen økonomisk interesse bør være at styrke disse tjenesteydelsers bidrag til den økonomiske genopretning i EU og til genopbygning af samfundsstrukturen;

9. påpeger, at folk i dag mere end nogensinde har brug for tilgængelige kvalitetstjenesteydelser af almen økonomisk interesse for at overvinde de økonomiske og sociale konsekvenser af krisen. Udvalget mener derfor, at medlemsstaternes gennemførelse af reformprogrammer og kamp mod de offentlige underskud ikke bør føre til en begrænsning af omfanget og kvaliteten af de tjenester, der leveres eller finansieres som værende tjenesteydelser af almen økonomisk interesse;

10. opfordrer til vedtagelse af regler, der er mere afbalancerede og bedre tilpasset til de offentlige tjenesteydelsers beskaffenhed, deres lokale, grænseoverskridende eller EU-relevante dimension, bredden i den måde, de er tilrettelagt på, og det væv af aktører, de omfatter, og som står i et rimeligt forhold til den faktiske risiko, de udgør for påvirkning af samhandelen mellem medlemsstaterne og forvridning af konkurrencen i det indre marked.

Hensyn til Lissabontraktatens nye bestemmelser om offentlige tjenesteydelser ved revisionen af lovpakken om statsstøtte

REGIONSUDVALGET

11. deler Kommissionens opfattelse af de nye bestemmelser i Lissabontraktaten som fælles EU-værdier, navnlig udtrykt i formuleringen et højt niveau med hensyn til kvalitet, sikkerhed og overkommelige priser, lige behandling og fremme af universel adgang og af brugernes rettigheder også de nationale, regionale og lokale myndigheders vide skønsbeføjelser med hensyn til at levere, udlægge og tilrettelægge tjenesteydelser af almen økonomisk interesse;

12. understeger, at artikel 14 i TEUF, der vedrører den overordnede gennemførelse af traktaten, giver Europa-Parlamentet og Rådet ny hjemmel til ved forordning at fastsætte især de økonomiske og finansielle principper og vilkår, der vil kunne sikre, at tjenesteydelser af almen økonomisk interesse kan opfylde deres formål;

13. minder Kommissionen om dens eneret til at foreslå Europa-Parlamentet og Rådet at realisere det betydelige demokratiske fremskridt, som artikel 14 TEUF i Lissabontraktaten udgør, og at det er Kommissionen alene, der må bære ansvaret for ikke at gøre brug af denne ret;

14. beklager derfor, at Kommissionen tvinger Den Europæiske Unions Domstol til med udgangspunkt i konkrete sager at tage stilling til spørgsmål, der ud fra princippet om demokratisk ansvarlighed og i henhold til Lissabontraktatens ånd rettelig burde præciseres af lovgiver;

15. minder om, at protokol nr. 26 om tjenesteydelser af almen interesse både anerkender diversiteten i forskellige tjenesteydelser af almen økonomisk interesse og de nationale, regionale og lokale myndigheders primære kompetence til at levere, udlægge, finansiere og tilrettelægge disse tjenesteydelser;

16. understreger imidlertid, at anvendelsen af de vide skønsbeføjelser, som de lokale og regionale myndigheder i henhold til Lissabontraktaten bør råde over, kræver hjemmel i afledt lovgivning, der på basis af et sæt definitioner ville sikre de lokale og regionale myndigheder størst mulig fleksibilitet i anvendelsen af konkurrencereglerne på tjenesteydelser af almen økonomisk interesse;

17. minder om, at virksomheder, der har fået overdraget at udføre offentlige tjenesteydelser, i henhold til artikel 106, stk. 2, i TEUF kun er underkastet konkurrencereglerne, herunder navnlig reglerne om forbud mod og kontrol med statsstøtte, i det omfang anvendelsen af disse bestemmelser ikke retligt eller faktisk hindrer opfyldelsen af de særlige opgaver, som er betroet dem af de statslige, regionale eller lokale myndigheder;

18. slår fast, at kompensationsvilkårene for nettoomkostningerne ved udlægning af offentlige ydelser for de virksomheder, der har fået overdraget at udføre de pågældende ydelser, økonomisk og finansielt er den nødvendige forudsætning for, at de pågældende virksomheder kan opfylde de særlige opgaver, der er blevet dem pålagt af de offentlige myndigheder, især i den nuværende situation med økonomisk og finansiel krise, hvor de offentlige myndigheder spiller en central rolle som automatiske stabilisatorer og som beskytter af de mest udsatte EU-borgere og derved bidrager til at begrænse de sociale følger af krisen.

Effektiv fordeling af de offentlige midler, økonomisk effektiv kompensation for offentlig tjeneste og produktivitet i de offentlige tjenester i en tid med økonomisk og budgetmæssig krise

REGIONSUDVALGET

19. skal minde Kommissionen om, at det altid har været de lokale og regionale myndigheder magtpåliggende at reagere på de behov, borgerne giver udtryk for på lokalt plan, og på disse kravs udvikling over tid, og at de med dette formål for øje i den daglige forvaltning bestræber sig på at gøre bedst mulig brug af de offentlige midler for at sikre kvalitet, tilgængelighed, sikkerhed og kontinuitet i de offentlige tjenester, de har ansvaret for. Endvidere minder Regionsudvalget om, at den nuværende krise har skærpet kravet om effektivitet, der står helt centralt i det politiske ansvar, de lokale og regionale myndigheder har påtaget sig over for borgerne og vælgerne;

20. skal i denne forbindelse understrege, at udbygningen af samarbejdet mellem de offentlige myndigheder i kraft af samling af ressourcer potentielt indebærer store effektiviseringsgevinster i anvendelsen af de offentlige midler og muligheder for modernisering af de offentlige tjenester som svar på borgernes behov i lokalområdet;

21. er modstander af indførelse af en evaluering af den økonomiske effektivitet af kompensation for tjenester af almen økonomisk interesse ved Kommissionen. Efter udvalgets mening giver hverken artikel 106, en beslutning eller et ensidigt kommissionsdirektiv i henhold til artiklens stykke 3 tilstrækkelig hjemmel til et sådant lovgivningsinitiativ;

22. påpeger i den forbindelse, at kravet om økonomisk effektiv kompensation for offentlig tjeneste under alle omstændigheder kun kan være et af flere elementer i en kvalitetsvurdering af de offentlige tjenesteydelser, som ikke kun skal omfatte økonomiske, men også rent kvalitative indikatorer (tilgængelighed, kontinuitet, reaktionstid, kundetilfredshed …), og at kravet ikke i sig selv retfærdiggør en begrænsning af de tjenester, der ydes;

23. slår fast, at Kommissionens beføjelser som europæisk konkurrencemyndighed på ingen måde berører hverken spørgsmålet om de nærmere vilkår for, hvordan de offentlige myndigheder i medlemsstaterne sikrer en effektiv fordeling af det offentliges ressourcer, eller spørgsmålet om, hvordan de offentlige tjenester skal bidrage effektivt til den økonomiske, sociale og territoriale samhørighed i EU eller til vækst og beskæftigelse, idet der her er tale om forhold, der rækker langt videre end blot til håndhævelsen af det principielle forbud mod enhver form for overkompensation, der kan skade konkurrencen i det inde marked;

24. minder om, at Kommissionens enebeføjelser på området er underlagt EU-Domstolens kontrol og er begrænset til at sikre, at Kommissionen kan påse, at kompensation for offentlig tjeneste, der ikke lever op til de af EU-Domstolen i afgørelsen af Altmark-sagen fastsatte krav, er i overensstemmelse med reglerne og således er omfattet af forbuddet mod og kontrollen med statsstøtte.

Fortsættelse af den igangsatte proces til præcisering af nøglebegreber med henblik på klassificering af kompensation for offentlig tjeneste i form af statsstøtte

REGIONSUDVALGET

25. glæder sig over, at Kommissionen finder det nødvendigt at fortsætte og formalisere sin flerårige, uformelle, dvs. for Kommissionen ikke forpligtende indsats for en præcisering af nøglebegreber vedrørende reglerne for kontrol med statsstøtte til offentlige tjenester, og over, at Kommissionen som led i denne indsats har offentliggjort »staff working documents« om hyppigt stillede spørgsmål (2) og en vejledning om tjenesteydelser af almen økonomisk interesse (3), samt udarbejdet et interaktivt informationssystem om tjenesteydelser af almen interesse (4). Udvalget anmoder Kommissionen om at formalisere denne afklaring af nøglebegreber, der ikke er defineret i traktaten, med et forslag til Rådets og Europa-Parlamentets forordning på grundlag af artikel 14 i TEUF og ikke i form af en fortolkende meddelelse, som ikke forpligter Kommissionen;

26. frygter, at manglen på juridisk konsoliderede definitioner af offentlige tjenesteydelser det indre marked får Kommissionen til i forhandlingerne inden for rammerne af den almindelige overenskomst om handel med tjenesteydelser (GATS) uden videre at inkludere alle tjenesteydelser i forhandlingerne uden hensyntagen til de særlige kendetegn ved tjenester, der varetager en opgave af almen interesse;

27. foreslår, at det interaktive informationssystem om tjenesteydelser af almen interesse også skal indeholde en elektronisk simulator, der giver de lokale og regionale myndigheder mulighed for at verificere klassificeringen af støtte;

28. mener, at én af årsagerne til, at Kommissionens beslutning af 2005 kun i ringe omfang er blevet fulgt af de lokale og regionale myndigheder, er, at den, udover de transaktionsomkostninger den indebærer, er vanskelig at anvende i en lokal og regional sammenhæng pga. de praktisk lidet anvendelige EU-begreber og -koncepter, den indfører, navnlig begreberne »økonomisk aktivitet«, »virksomheder«, »påvirkning af samhandelen mellem medlemsstaterne«, »økonomisk fordel«, »overdragelse af opgaver«, »gennemsnitsvirksomhed, der er veldrevet og tilstrækkeligt udstyret med transportmidler« og »rimelig fortjeneste«;

29. understreger, at de lokale og regionale myndigheders vanskeligheder i denne forbindelse forværres af, at anvendelsen af begreberne på forskellige former for offentlige tjenester ikke er ensartet, men direkte afhængig af, hvordan disse er tilrettelagt, og af de nærmere kontraktvilkår, der er forskellige fra lokalmyndighed til lokalmyndighed, herunder også inden for den samme medlemsstat;

30. anmoder Kommissionen om i forbindelse med præsentationen af sit reviderede forslag til beslutning at fremlægge en vejledende, ikke-bindende EU-fortegnelse over tjenester, der er defineret som offentlige af medlemsstaterne og de lokale og regionale myndigheder. Udvalget anbefaler, at denne fortegnelse, som kunne udarbejdes i samarbejde med Regionsudvalget, afhængig af disse tjenesters tilrettelæggelse og økonomiske eller ikke-økonomiske karakter, årligt ajourføres for konkret over for de lokale og regionale myndigheder at forklare, hvad begreberne kan omfatte, de objektive grunde til, at tjenesterne er klassificeret som økonomisk eller ikke-økonomisk aktivitet, og hvordan klassificeringen kan udvikle sig over tid;

31. anmoder Kommissionen om tillige at præcisere EU's fælles værdier for så vidt angår de offentlige tjenester som fastsat i Lissabontraktaten, herunder navnlig udtrykt i formuleringen et højt niveau med hensyn til kvalitet, sikkerhed og overkommelige priser, lige behandling og fremme af universel adgang og af brugernes rettigheder, samt den fælles værdi universel adgang som anvendt på offentlige tjenester af social karakter. Udvalget beklager i den sammenhæng Kommissionens restriktive fortolkning i nylige afgørelser af lovligheden af den statsstøtte, der ydes til sociale boligforeninger i et stigende antal medlemsstater, især i sagerne E2/2005 og N 642/2009 om socialt boligbyggeri i Holland, hvor Kommissionen ved kun at bruge kriteriet om meget lav indkomst sætter spørgsmålstegn ved princippet om social bredde i de sociale boliger. Udvalget opfordrer Kommissionen til at genoverveje sin holdning i den appelsag, der for øjeblikket er indbragt for EU-Domstolen;

32. slår i denne forbindelse fast, at det påhviler medlemsstaterne og de lokale og regionale myndigheder at fastsætte, hvilke formål de offentlige tjenester af social karakter skal opfylde, samt arten og indholdet af den offentlige serviceforpligtelse, der følger heraf, og at Kommissionen derfor ikke har kompetence til at gribe ind i tildelingen af disse ydelser til de husstande, der modtager dem, eller i vurderingen af, hvilke kategorier af husstande der ikke kan få deres grundlæggende sociale behov opfyldt af markedskræfterne alene;

33. anmoder Kommissionen om i sine overvejelser og revisionsforslag at tage hensyn til samtlige de former, som kompensation for offentlig tjeneste grundet de lokale og regionale myndigheders vide skønsbeføjelser med hensyn finansieringen af disse tjenester kan antage, og herunder også at hense til kompensation i form af støtte til langsigtede investeringer, der er nødvendige for finansiering af lokal offentlig infrastruktur (hospitaler, socialt boligbyggeri, modtagecentre, kulturhuse osv.). Udvalget skal anmode Kommissionen om at lade overvejelserne omfatte mere end blot lovligheden af den driftsstøtte, der ydes årligt, og som i tilfælde af overkompensation kan overføres fra år til år, og om at præcisere dens grundlag for at vurdere, hvornår der i tilfælde af langsigtet investeringsstøtte, og navnlig for så vidt angår infrastruktur i form af fast ejendom og jord, er tale om overkompensation.

Adskillelse af spørgsmålet om forebyggelse af og kontrol med eventuel overkompensation fra spørgsmålet om den ordregivende myndigheds valg af procedure for udvælgelse af operatør

REGIONSUDVALGET

34. anmoder Kommissionen om at adskille spørgsmålet om forebyggelse af, kontrol med og tilbagebetaling af eventuel overkompensation, der er underlagt princippet om forbud mod statsstøtte og overholdelse af reglerne om fri konkurrence, fra spørgsmålet om offentlige myndigheders indgåelse af kontrakter med og udvælgelse af de virksomheder, de vil overdrage ansvaret for offentlige tjenester, og som afhængig af den af den offentlige myndighed valgte fremgangsmåde er underlagt enten traktatens generelle diskriminationsforbud og principperne om ligebehandling og gennemsigtighed, f.eks. hvor der er tale om koncessioner eller ene- og særrettigheder, eller bestemmelserne i direktivet om offentlige indkøb;

35. gentager, at anvendelse af udbudsprocedurer med henblik på udvælgelse af, hvilken eller hvilke virksomheder der får overdraget ansvaret for offentlige tjenester, er én fremgangsmåde blandt flere og består i indgåelse af en offentlig indkøbskontrakt om eksternt leverede offentlige ydelser til en bestemt pris, og at dette ikke kan være den eneste måde at undslippe prædikatet statsstøtte på;

36. mener, at opfordringer til Kommissionen om at præcisere, at gennemførelsen af en udbudsprocedure, der er i overensstemmelse med EU-reglerne, altid udelukker en overkompensation, set i relation til reglerne for statsstøtte. Regionsudvalget gør samtidig opmærksom på, at en udbudsprocedure ikke altid tager hensyn til den potentielle udvikling i nettoomkostningerne ved udlægning af den pågældende offentlige tjeneste over tid, eftersom denne pris er et produkt af et styrkeforhold og en markedssituation på et bestemt tidspunkt. Afhængig af operatørernes strategi for at skaffe sig adgang til bestemte markeder kan udbudsprocedurernes prisfastsættelsesvilkår lige så godt medføre strukturel underkompensation, der på sigt kan bringe den løbende finansiering af den pågældende tjenesteydelse og dens prisoverkommelighed i fare;

37. bemærker, at visse offentlige tjenester, rent bortset fra de meromkostninger en udbudsprocedure indebærer for de lokale og regionale myndigheder, ikke passer ind i en sådan procedures stive rammer pga. tjenestens foranderlighed, dens løbende finansiering, behovet for af hensyn til almenvellet at fastsætte bestemmelser om godkendelse af virksomheder i tilfælde af informationsasymmetri mellem bruger og leverandør af den pågældende tjeneste, navnlig med henblik på beskyttelse af sårbare mennesker, der har behov for at tilfredsstille basale sociale behov såsom sundhed, bolig eller beskæftigelse, tildeling af sær- eller enerettigheder eller ganske enkelt, fordi der ikke er nogen grænseoverskridende interesse i udlægningen af den pågældende lokale eller sociale tjeneste;

38. foreslår i den forbindelse, at Kommissionen lader revisionen af lovpakken ledsage af et forslag til fortolkende meddelelse i form af en »værktøjskasse« til brug for de lokale og regionale myndigheder. Meddelelsen skal præcisere reglerne for de forskellige vilkår for udlægning af offentlige tjenester og navnlig omfatte direkte udlægning, udlægning i et samarbejde mellem offentlige myndigheder ved samling af ressourcer, direkte udlægning ved en »in house«-enhed, offentligt indkøb af offentlige tjenester hos en ekstern leverandør til en bestemt pris, overdragelse af en driftsrisiko til en ekstern operatør mod godtgørelse eller ej, tildeling af ene- eller særrettigheder i form af godkendelsesordninger og økonomisk støtte til almennyttige projekter, der udspringer af initiativer taget af almennyttige foreninger;

39. bifalder, at Domstolen har forenklet og afklaret forudsætningerne for leveringen af direkte ydelser og senest også for samarbejde mellem offentlige myndigheder på lokalt plan. Regionsudvalget opfordrer derfor Kommissionen til at fremsætte et forslag til ændring af reglerne om offentlige indkøb med det formål at fastsætte en definition af begrebet, der er tilpasset til den lokale selvstyrevirkelighed og kravet om en effektiv offentlig udgiftsstyring i den nuværende økonomiske og budgetmæssige krise;

40. minder om, at samarbejde mellem offentlige myndigheder potentielt indebærer store økonomiske effektiviseringsgevinster samt muligheder for optimal anvendelse af de offentlige midler og modernisering af de offentlige tjenester som svar på udviklingen i borgernes grundlæggende behov i lokalområdet;

41. anmoder Kommissionen om i henhold til EUF-traktatens principper at betragte det administrative samarbejde mellem lokale og regionale myndigheder og mellem offentligretlige organer som et nationalt forvaltningsanliggende, der ikke er omfattet af reglerne om offentlige indkøb.

Et nuanceret og afbalanceret svar på den faktiske påvirkning af samhandelen mellem medlemsstaterne

REGIONSUDVALGET

42. støtter Kommissionens ønske om i forbindelse med de regelmæssige kontroller mod overkompensation, der i øjeblikket betinger fritagelse fra indberetningspligten og kravet om forhåndsgodkendelse af kompensation for offentlige tjeneste, at lette de administrative og økonomiske byrder for de lokale og regionale myndigheder og de virksomheder, der har ansvar for forvaltning af offentlige tjenester;

43. støtter den af Kommissionen foreslåede metode, der i overensstemmelse med traktatens proportionalitetsprincip har til formål at nuancere vilkårene for kontrol med eventuel overkompensation, fastsætte mere passende regler for visse borgernære tjenesteydelser af udelukkende lokal karakter, herunder navnlig offentlige sociale tjenesteydelser, der på det nuværende tidspunkt i udviklingen af det indre marked ikke indebærer nogen eller kun meget ringe indvirkning på samhandelen mellem medlemsstaterne, samt at koncentrere opmærksomheden om tjenesteydelser, der har en EU-relevant eller grænseoverskridende dimension, og som i kraft enten af sektorliberaliseringsdirektiver eller operatørstruktur på EU-niveau eller på tværs af grænserne har større indvirkning på det indre marked;

44. mener, at der i den forbindelse bør skelnes mellem: 1) situationer, hvor de minimis-kompensation for offentlig tjeneste ikke påvirker samhandelen mellem medlemsstaterne og som følge heraf ikke kan sidestilles med statsstøtte, 2) lokal kompensation for offentlige tjenester, der overskrider de minimis-tærsklen, men som på grund dels af de særlige karakteristika, der gælder for deres tilrettelæggelse, dels af den nuværende udvikling af det indre marked, ikke påvirker samhandelen mellem medlemsstaterne på en måde, der skader Unionen, og 3) kompensation for øvrige offentlig tjenester, der har en EU-relevant eller grænseoverskridende dimension, og som er omfattet af sektorspecifikke direktiver eller forordninger, eller hvor virksomhedsstrukturen er overnational;

45. mener, at der ligeledes bør tages hensyn til andre objektive kriterier, der på forhånd opvejer enhver risiko for påvirkning af samhandelen mellem medlemsstaterne, forvridning af konkurrencen eller krydssubsidiering, f.eks. de begrænsede lokale og regionale beføjelser blandt operatører, der er omfattet af en godkendelsesordning, visse offentlige eller private operatørers begrænsede saglige beføjelser, der skyldes, at de er oprettet specifikt med henblik på at levere en bestemt tjenesteydelse i et givent lokalområde, hvorved de ikke udøver nogen erhvervsmæssige aktiviteter på markedet, og visse sociale foretagenders almennyttige karakter, der kommer til udtryk ved, at de reinvesterer et eventuelt overskud efter fratrækning af fremtidig kompensation i finansieringen af den offentlige tjeneste, de har fået overdraget ansvaret for. Sådanne objektive kriterier, der er knyttet til operatørens art og lokale forankring, opvejer enhver risiko for forvridning af konkurrencen og påvirkning af samhandelen mellem medlemsstaterne;

46. anmoder Kommissionen om i forbindelse med de regelmæssige kontroller for overkompensation, der i øjeblikket betinger fritagelse fra indberetningspligten i forbindelse med kompensation for offentlig tjeneste og forebyggelse mod eventuel overkompensation, at lempe beslutningen, således at ansvaret for at fastsætte de nærmere vilkår for forebyggelsesindsatsen og kontrollernes hyppighed overlades til de kompetente offentlige myndigheder, og om, at klageadgangen for virksomhederne i tilfælde af påviselig overkompensation til gengæld forbedres;

47. anmoder om, at der vies særlig opmærksomhed om det forhold, at lokale og sociale offentlige tjenester tilrettelægges af de lokale og regionale myndigheder i relativ lille skala, er rettet mod lokalbefolkningen og således ikke påvirker samhandelen mellem medlemsstaterne, og om, at der i disse tilfælde fastsættes forenklede procedurer og regler for fritagelse fra bestemmelserne om statsstøtte af hensyn til de pågældende offentlige tjenesteydelsers lokale og begrænsede karakter, navnlig i de mest isolerede og fjerntliggende regioner, herunder regionerne i den yderste periferi. Udvalget mener imidlertid ikke, at verificeringen af denne karakter udelukkende kan være baseret på befolkningskriteriet i et bestemt lokalsamfund, men skal være baseret på en bred vifte af fakta og navnlig tage hensyn til lokalsamfundets geografiske placering og omfanget af potentielle brugere af de pågældende offentlige tjenesteydelser;

48. bemærker, at de to første kriterier i Altmark-dommen, dvs. forpligtelsen til klart at definere den offentlige serviceforpligtelse, som modtageren af støtten har fået pålagt ansvaret for, og forpligtelsen til på forhånd på en objektiv og gennemsigtig måde at fastlægge de kriterier, der ligger til grund for beregningen af kompensationen, forpligter de lokale og regionale myndigheder til at eksplicitere formålet med de offentlige tjenester. Udvalget gør opmærksom på, at kravene til overdragelsesakten ikke må resultere i uønskede momsforpligtelser for de lokale og regionale myndigheder og opfordrer derfor til, at kriterierne bringes i overensstemmelse med reglerne i EU's momsdirektiv;

49. mener, at denne indsats kun kan bidrage til større gennemsigtighed og demokratisk ansvarlighed i forvaltningen af de offentlige tjenester, for så vidt som den står i et rimeligt og fornuftigt forhold til det forfulgte mål, ikke pålægger de offentlige myndigheder urimeligt tunge administrative byrder og ikke strider mod kravet om, at de offentlige tjenester skal kunne tilpasses udviklingen i samfundets behov. Derfor foreslår udvalget, at Kommissionen i overensstemmelse med traktatens gennemsigtighedsprincip og af hensyn til kravet om at gøre de offentlige tjenester mere transparente for borgerne gør hver enkelt af dens beslutninger om kompensation for offentlig tjeneste betinget af, at der foreligger en »kontrakt om offentlig tjeneste« i stedet for en »overdragelse af opgaver« i henhold til den nugældende bestemmelse, der ikke er specielt klar for de lokale og regionale myndigheder eller borgerne.

Konstruktive og afbalancerede forslag der under overholdelse af traktatens principper om proportionalitet og gennemsigtighed og med fuld retssikkerhed for de offentlige myndigheder, de virksomheder, der har fået overdraget ansvaret for offentlige tjenester, og de borgere, de skal servicere, kan sikre udviklingen af de offentlige tjenester i EU

REGIONSUDVALGET

50. lægger vægt på med udgangspunkt i traktatens principper om proportionalitet og gennemsigtighed at stille Kommissionen konkrete, konstruktive og afbalancerede forslag med det formål at præcisere de nugældende bestemmelser og sikre deres faktiske gennemførelse ved de lokale og regionale myndigheder af hensyn til retssikkerheden og den retlige forudsigelighed;

51. foreslår Kommissionen, at de minimis-forordningens tærskel (5) på 200 000 euro over tre år, der udgør den øvre grænse for, hvornår offentlig støtte betragtes som statsstøtte, specifikt for kompensation for offentlig tjenestes vedkommende hæves til 800 000 (6) euro om året for derved at undgå at skulle anvende reglerne om kontrol med statsstøtte på alle de borgernære offentlige tjenester, der navnlig har deres udspring i lokale foreninger og meget små lokale sociale foretagender, især inden for lokal social udvikling såsom social integration, bekæmpelse af social eksklusion, lokale aktiviteter, kultur, idræt, socialpædagogiske aktiviteter osv. Det er lagt til grund for forslaget, at denne form for borgernære offentlige tjenesteydelser ikke indebærer risiko for påvirkning af handelen mellem medlemsstaterne, og at det pga. detaljeringsgraden i reglerne om kontrol med statsstøtte i praksis er umuligt for de lokale og regionale myndigheder at lade de pågældende aktører være omfattet af disse regler;

52. foreslår Kommissionen, at kompensation på over 800 000 euro om året, der gives af lokale og regionale myndigheder til virksomheder, der har fået overdraget ansvaret for at forvalte offentlige lokale tjenester med en lokal dimension, herunder offentlige sociale tjenester, bliver omfattet af en forenklet beslutning, der med den nuværende udvikling af det indre marked in mente og pga. den meget ringe risiko for påvirkning af samhandelen mellem medlemsstaterne tager udgangspunkt i en forhåndsantagelse om, at kompensationen overholder reglerne om statsstøtte. Den ringe risiko for påvirkning af samhandelen skyldes dels den offentlige tjenestes rent lokale karakter, dels dens sektorspecifikke tilrettelæggelse, men navnlig operatørernes specifikke karakteristika, der er en følge af ydelsernes lokale forankring og manglende EU-relevante eller grænseoverskridende dimension;

53. mener, at en forenklet beslutning bør gøres betinget af overholdelse af følgende objektive kriterier, der med den nuværende udvikling af det indre marked sikrer, at påvirkningen af samhandelen mellem medlemsstaterne er meget ringe: Kompensationen ydes af en lokal og/eller regional myndighed, en gruppe af lokale og/eller regionale myndigheder eller enhver enhed, der af en lokal og/eller regional myndighed har fået til opgave at yde en sådan kompensation. Kompensationen ydes til udlægning af en offentlig regional eller lokal tjeneste, der er begrænset til et givent lokalområde, og som opfylder et særligt behov hos de borgere, der er bosat i det pågældende område. Kompensationen ydes til virksomheder, der retligt eller faktisk har begrænsede lokale eller regionale beføjelser i det lokalområde, den pågældende tjeneste udlægges i, eller som udelukkende udlægger offentlige tjenester og ikke udøver andre erhvervsmæssige aktiviteter, og som specifikt er oprettet med henblik på at opfylde sådanne grundlæggende behov, eller som tilbagefører et eventuelt driftsoverskud til finansieringen af den pågældende tjeneste efter fratrækning af fremtidig kompensation;

54. foreslår, at den forenklede beslutning med forhåndsantagelse om lovlighed af kompensation for lokal og/eller regional offentlig tjeneste i overensstemmelse med traktatens principper om nærhed og proportionalitet pålægger de offentlige myndigheder, der yder kompensationen, at træffe alle nødvendige foranstaltninger til at forebygge, kontrollere og opveje enhver form for eventuel overkompensation, idet udvalget mener, at dette er i de lokale og regionale myndigheders egen interesse. Til gengæld bør mulighederne for klageadgang i tilfælde af påviselig overkompensation forbedres;

55. foreslår, at spørgsmålet om lovligheden af kompensation for offentlig tjeneste, herunder spørgsmålet om nettoomkostningerne ved udlægning af den pågældende tjeneste, om operatørernes effektivitet og eventuelle rammer for rimelige overskud, for så vidt angår tjenester, der har en EU-relevant eller grænseoverskridende dimension og er omfattet af direktiver og forordninger på EU-niveau, f.eks. forordningen om offentlige serviceforpligtelser i forbindelse med offentlig personbefordring med jernbane og ad vej (7), samt andre offentlige tjenester, der ikke er omfattet af EU-retten, men som navnlig pga. den grænseoverskridende eller EU-relevante måde, operatørerne er struktureret på, ikke opfylder de kriterier, der er fastsat i den forenklede beslutning, ikke tackles horisontalt, men sektorielt på en måde, der er tilpasset til de særlige forhold af tilrettelæggelsesmæssig art, der gælder for hver enkelt af disse offentlige tjenesteydelser, og at disse spørgsmål afgøres ved fælles beslutningsprocedure mellem Europa-Parlamentet og Rådet. Indtil de eksisterende direktiver og forordninger er revideret, og nye sektorspecifikke direktiver eller forordninger er vedtaget, bør den nugældende EU-ramme videreføres under hensyntagen til de foreslåede forenklinger for så vidt angår de minimis-kompensation for offentlig tjeneste og revisionen af beslutningen med forhåndsantagelse om lovligheden af støtte til offentlige tjenester med en lokal dimension;

56. foreslår Kommissionen, at gennemførelsen af disse tre bestemmelser i overensstemmelse med traktatens gennemsigtighedsprincip og bestemmelserne i artikel 14 og 106, stk. 2, i TEUF, gøres betinget af, at der foreligger en »kontrakt om offentlig tjeneste« (8), dvs. et officielt aktstykke, som 1. anerkender, at den opgave, der varetages af operatøren, har almen interesse og er omfattet af artikel 14 og artikel 106, stk. 2, i TEUF, samt af artikel 2 i protokol nr. 26, 2. præciserer, hvilke forpligtelser, der følger heraf, og hvilket lokalområde der er tale om og 3. fastsætter grundlaget for beregningen af den kompensation, der ydes for den overdragne offentlige tjeneste, samt i øvrigt at denne »kontrakt om offentlig tjeneste« offentliggøres i EUT i et til dette formål særligt oprettet register.

Bruxelles, den 1. juli 2011. Mercedes BRESSO Formand for Regionsudvalget

(1) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget – På vej mod en akt for det indre marked – For en social markedsøkonomi med høj konkurrenceevne – 50 forslag med henblik på at blive bedre til at arbejde, iværksætte og handle sammen, KOM(2010) 648 endelig.

(2) Arbejdsdokument fra Kommissionens tjenestegrene »Frequently asked questions in relation with Commission Decision of 28 November 2005 on the application of Article 86(2) of the EC Treaty to State aid in the form of public service compensation granted to undertaking entrusted with the operation of services of general economic interest, and of the Community Framework for State aid in the form of public service compensation«, SEK(2007) 1516 af 20. november 2007. Ledsagedokument til meddelelsen om »Tjenesteydelser af almen interesse, herunder sociale ydelser af almen interesse: Europas nye udfordring« (KOM(2007) 725 endelig, SEK(2007) 1514).

(3) SEK(2010) 1545 af 7.12.2010.

(4) http://ec.europa.eu/services_general_interest/index_en.htm

(5) Kommissionens forordning (EF) nr. 1998/2006 af 15. december 2006 om anvendelse af traktatens artikel 87 og 88 på de minimis-støtte.

(6) Svarende til de gennemsnitlige nettoomkostninger fratrukket en rimelig fortjeneste ved udlægning af en borgernær offentlig tjenesteydelse ved en forening med 20 til 25 ansatte.

(7) Europa-Parlamentets og Rådets forordning (EF) nr. 1370/2007 af 23. oktober 2007 om offentlig personbefordring med jernbane og ad vej og om ophævelse af Rådets forordning (EØF) nr. 1191/69 og (EØF) nr. 1107/70.

(8) I overensstemmelse med den tidligere nævnte forordning EF nr. 1370/2007.